Önkéntes tanár – felnőttoktatás program

*A BAGázs felnőttoktatás programja azt a célt tűzte ki maga elé, hogy a 16 éven felüli, az általános iskolát be nem fejezett tanulni vágyó bagi embereknek segítsen abban, hogy megszerezzék az általános iskolai végzettségüket. A program második része szeptember végén indul. Az önkéntesek 4 hónapon keresztül fogják kísérni, felkészíteni a tanulókat a január végi vizsgákra. A programről bővebb információkat*[*ezen az oldalon*](http://www.bagazs.org/projektjeink/felnott-projektek/felnottoktatas/)*találsz.*

JELENTKEZZ ÖNKÉNTES TANÁRNAK A BAGÁZS KÖZHASZNÚ EGYESÜLETHEZ!

Felnőttoktatási programunkba Téged keresünk, ha:

- Fontosnak tartod, hogy csökkenjen az analfabétizmus és növekedjen az általános iskolát befejezők aránya.  
– Könnyen megtalálod a hangot a fiatal és középkorú, kivételesen motivált tanulókkal és ezzel együtt külső motivációt tudsz nekik nyújtani.  
– Nyitott a hozzáállásod, határozott a fellépéssed, és hiszel a nem frontális, kiscsoport alapú tanulásban.  
– Motivál, hogy csapatban dolgozz, ugyanakkor képesnek érzed magad, arra, hogy 1-2-3 tanulót önállóan segíts.  
– Legalább 18 éves vagy.  
– Előnyt jelenthet, ha van tapasztalatod tanítás, oktatás terén, bármilyen formában.

Amit mi tudunk nyújtani neked:

- Együttműködést Magyarország egyik legeredményesebb roma integrációval foglalkozó civil szervezetével.  
– Szakmai képzést és tapasztalatot biztonságos és felügyelt keretek között.  
– Önkéntesként hatalmas társadalmi fejlődés mozgató rugója lehetsz, munkád a helyi emberek életében olyan jelentős minőségi változást hoz majd, mint:  
nagyobb esélyek a munkaerő piacon,  
munkaügyi hivatal képzésre jogosultság munkakeresőként (csak 8 osztállyal lehet).  
– Rengeteg új élményt, tanulást a telepen élőktől és az önkéntesektől.  
– Nyitott, empatikus, sokszínű társaságot, ahol akár új barátokra is lelhetsz.

Amit a program önkénteseinek vállalniuk kell:

- Szeptember közepén részt vesznek egy 8 órás (1 napos) képzésen Budapesten és egy 2 órás ismerkedő napon Bagon.  
– Heti egy alkalommal, 20 héten keresztül (szeptember végétől január végéig) segítik, tanítják Bagon a telepi fiatalokat, felnőtteket.  
– Minden tanítási alkalomra előzetesen felkészülnek (tanrend, oktatási anyagok)  
– Minden alkalomról rövid beszámolót készítenek (írásos, videó, fotó) és rögzítik, hogy hány órát önkénteskedtek a héten.  
– Havonta 1-szer részt vesznek egy 2 órás esetmegbeszélő alkalmon a budapesti irodában.

Hogyan jelentkezhetsz?

Küldd el nekünk az [onkentes@bagazs.org](mailto:onkentes@bagazs.org) email címre önéletrajzodat, és válaszaid az alábbi kérdésekre. A tárgy legyen “Felnőttoktatás”.

1. Mit gondolsz, milyen személyiségjegyeid, készségeid tesznek alkalmassá erre a feladatra?  
2. Milyen kételyeid, félelmeid merülnek fel a feladattal kapcsolatban?  
3. Mit vársz, mi az, amiben személyesen fejlődhetnél a program résztvevőjeként?  
4. Hol találkoztál a felhívással?

***A jelentkezési határidő 2016. szeptember 4.***  
A kiválasztás két körös (kérdőív és csoportos interjú), amelyre szeptember elején kerül sor.

Hajrá, nagyon várjuk a jelentkezésed!

[](http://www.bagazs.org/wp-content/uploads/2016/02/felnottoktatas_hirdetes_small.jpg)

